MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om finansielle kvartalsregnskaber for den offentlige forvaltning og service

2003/0095 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om finansielle kvartalsregnskaber for den offentlige forvaltning og service

1. Sagsforløb

Forslaget forelagt for Europa-Parlamentet og Rådet (KOM(2003) 242 - 2003/0095 (COD)): // 8. maj 2002

Europa-Parlamentets udtalelse (førstebehandling): // 21. oktober 2003

Rådets vedtagelse af den fælles holdning: // 22. december 2003

2. Formål med Kommissionens forslag

I Det Monetære Udvalgs rapport om statistikkrav i ØMU, som Økofin-Rådet godkendte den 18. januar 1999, understreges det, at der til forskellige politikområder er behov for bl.a. finansielle kvartalsregnskaber for den offentlige forvaltning og service som defineret i ENS 95. I 2000 og 2002 blev der vedtaget to forordninger om ikke-finansielle data.

Den foreslåede forordning omhandler finansielle transaktioner, finansielle aktiver og passiver. Det var således Kommissionens hensigt at anmode medlemsstaterne om at udarbejde et komplet sæt finansielle konti omkring juni 2005.

Forordningen blev herefter behandlet efter den normale procedure i nært samarbejde med eksperter fra medlemsstaterne. På grund af særlige forhold har denne forordning været mere tidskrævende end den anden forordning om ikke-finansielle regnskaber (2002).

3. Bemærkninger til den fælles holdning

3.1. Generelt

Ved førstebehandlingen godkendte Europa-Parlamentet Kommissionens forslag med forbehold af en ændring, som for det første flytter datoen for første indberetning af data fra 30. juni 2003 til 31. december 2003 og for det andet giver Kommissionen mulighed for at udsætte fristen i indtil to år for data vedrørende modsektoren som defineret i forslagets bilag.

3.2. Europa-Parlamentets ændringsforslag ved førstebehandlingen

Kommissionen kan tilslutte sig Parlamentets ændringsforslag, især fordi indsamlingen af data om modsektoren volder særlige problemer i nogle lande og vil kræve ret omfattende tilpasninger. I sin fælles holdning godkender Rådet det principielle i denne ændring vedrørende data om modsektoren.

3.3. Nye bestemmelser indføjet af Rådet og Kommissionens holdning hertil

I Rådets fælles holdning er der blevet indføjet syv nye bestemmelser (artikel 6), som Kommissionen fuldt ud kan gå ind for:

- Datoen for første indberetning af data ændres fra 31. december 2003 til 30. juni 2004.

Kommissionen erkender, at vedtagelsen af forslaget tog længere tid end forventet, hvorfor ændringen var nødvendig

- Forlængelsen af fristen ændres fra 2 år til 18 måneder.

Kommissionen havde anført, at fristen den 31. december 2005 var ufravigelig og ser derfor med tilfredshed på denne ændring.

- Indførelse af en bestemmelse, der gør det muligt at forlænge fristen (med 18 måneder) for første indberetning af "visse data" for delsektoren statslig forvaltning og service (S.1311) og sociale kasser og fonde (S.1314), som skal indberettes senest den 30. juni 2004.

Kommissionen er bekendt med, at de nationale statistiske systemer kræver større tilpasninger, hvormed arbejdet er blevet påbegyndt for sent eller i nogle tilfælde slet ikke, og at nogle af disse tilpasninger har vist sig at være mere tidskrævende end forventet. Eftersom Kommissionen i flere år har ønsket at lægge særlig vægt på disse delsektorer (navnlig efter anbefaling fra ECB), bør en sådan forlængelse af fristen dog begrænses til visse finansielle instrumenter (især i forbindelse med transaktioner med finansielle aktiver og med finansielle aktiver).

- Indførelse af en bestemmelse, der gør det muligt at forlænge fristen (med 18 måneder) for første indberetning af data om transaktioner med passiver og om passiver for delsektoren offentlig forvaltning og service på delstatsniveau (S.1312) og delsektoren kommunal forvaltning og service (S.1313), som skal indberettes senest den 30. juni 2004.

Kommissionen er fuldt ud bekendt med de vanskeligheder, der har været i nogle lande. Antallet af lokale enheder og/eller i visse tilfælde nødvendigheden af lovgivningsændringer har medført, at tilpasningerne kræver længere tid end beregnet af medlemsstaternes eksperter i forbindelse med udarbejdelsen af forordningen.

- Indførelse af en bestemmelse, der gør det muligt at forlænge fristen (med 6 måneder) for første indberetning af data om transaktioner med finansielle aktiver og finansielle passiver for delsektoren offentlig forvaltning og service på delstatsniveau (S.1312) og delsektoren kommunal forvaltning og service (S.1313), som skal indberettes senest den 30. juni 2005.

Kommissionen er villig til fra sag til sag at behandle anmodninger om undtagelsesordninger, hvis det bliver nødvendigt at "teste" rapporteringssystemet før den officielle dataindberetning.

- Indførelse af en bestemmelse, der gør det muligt at forlænge fristen (med 6 måneder) for første indberetning af data om sektoren offentlig forvaltning og service (S.13), som skal indberettes senest den 30. juni 2005.

Denne ændring er en logisk følge af ovennævnte ændringer.

- Indførelse af en bestemmelse, der gør det muligt at forlænge fristen (med 6 måneder) for første indberetning af data om andre forfaldne ikke-betalte mellemværender (F.7 og AF.7) for sektoren offentlig forvaltning og service (S.13) og dens delsektorer, som skal indberettes senest den 30. juni 2005.

Under drøftelserne i Rådets ekspertgruppe blev Kommissionen informeret om, at det for nogle medlemsstater vedkommende ikke ville være muligt at nå en fuldstændig tilpasning af indberetningssystemet på disse punkter. Kommissionen er bekendt med visse alvorlige vanskeligheder i forbindelse med indsamlingen af disse data, især vedrørende de lokale enheder, og kan derfor acceptere denne nye bestemmelse.

4. Konklusion

Den fælles holdning gør forordningens krav mere fleksible uden at gå på kompromis med målsætningerne for Kommissionens oprindelige forslag. I den fælles holdning tages der højde for specifikke nationale forhold, uden at det får negative virkninger for brugernes behov. Kommissionen vil inden for rammerne af de sædvanlige regler for indrømmelse af undtagelser være åben over for alle anmodninger om undtagelsesordninger, forudsat at medlemsstaterne kan godtgøre, at de har påbegyndt relevante tilpasninger af de nationale statistiksystemer. Af ovennævnte grunde kan Kommissionen tilslutte sig den af Rådet enstemmigt vedtagne fælles holdning.